Babe Ruth
Georgius Hermannus "Babe" Ruth iunior (vulgo George Herman "Babe" Ruth, Jr.; Baltimorae natus 6 Februarii 1895, mortuus 16 Augusti 1948) fuit lusor basipilae qui duos et viginti annos, ab anno 1914 ad annum 1935 in foedere maiori basipilae(en) lusit. Primum fuit bonus iaculator manus sinistrae in Boston Red Sox, sed deinde gloriam in New York Yankees clavator firmissimus et defensor campi exterioris consecutus est, saepe cognominibus The Bambino (Puerulus) et The Sultan of Swat (Sultanus incussús) appellatus. Multos novos cumulos clavatoris, nonnullos quoque iaculatoris attingit, hi fuerunt cursús domum in vita facti (HR) (714), cursús a clavatore creati (RBI) (2213), bases post pilas vocatas (BB), (2062), centesimae incussús firmorum (SLG) (.690) ac centimae presentiae in base et incussús firmorum (OPS) (1.164); duo cumuli postremi etiamnunc stant. Ruth unus ex maximis heroibus artis athleticae Americanae habetur; saepe maximus lusor historiae basipilae appellatur. Unus fuit ex primis quinque lusoribus anno 1936 in Aulam famae basipilae nationalis inductis. Ruth, annos septem natus, ad Scholam industrialem puerorum Sanctae Mariae missus est, scholam ad pueros corrigendos destinatam, ubi praecepta vitae et basipilae artes a fratre Matthia Boutlier, disciplinae coercitore et perito basipilae lusore, didicit. Anno 1914, a Baltimore Orioles, manipulo foederum minorum, conductus, mox autem manipulo Red Sox venditus est.